I Agger er man trætte af, at forladte både får lov at blive liggende, selvom de forfalder.

I flere år har en kutter ligget strandet og er blevet grimmere og grimmere i havnen i Agger. Og i langt over et år har en sejlbåd ligget forladt ved Agger Tange. De forladte både er de lokale i Sydthy ved at være godt trætte af. De kan ikke forstå, hvorfor både på den måde skal have lov at gøre byen grimmere så længe. - Problemet er det visuelle. Jeg har selv en båd i Agger Havn. Tænk, hvis jeg bare kunne parkere den et sted, skride fra den og lade den ligge. - Det er et problem, at man kan lade sin båd ligge så længe et sted som her, uden vores lovgivning kan gøre noget ved det, siger Viggo Iversen. Restaurantejer bakker op Viggo Iversen er kunstner, bor i Agger, og så er han tidligere lokalpolitiker for Konservative. Viggo Iversen får opbakning fra flere lokale partikollegaer. Peter Sørensen ejer og driver restauranten Signalmasten i byen, og så sidder han i Thisted Kommunes byråd for Konservative. Restaurantejeren har godt lagt mærke til, at debatten om de forladte både fylder. - Jeg ved ikke, hvorhenne aben ligger, men der er i hvert fald en abekat, siger Peter Sørensen. Kommunen må ikke gøre noget Den politiske leder for Det Konservative Folkeparti i Thisted Kommune er da heller ikke alt for glad for de både, der bare rådner op. Men som lovgivningen er nu, er der ikke så meget, kommunen må gøre. - Kunne vi gøre noget, og havde vi ret til at fjerne bådene, var de fjernet for længe siden. Men vi kan ikke, og vi risikerer simpelthen sagsanlæg, hvis vi gør det. Det er en anden mands ejendom, - Hvis kommunen gør noget nu, vil det blive set som selvtægt, siger Jens Kristian Yde (K), som er formand fir Erhverv-, Klima-, Miljø- og Teknikudvalget i Thisted Kommune. Politi: Et ingenmandsland Derfor skal kommunen og borgerne i Agger sætte deres lid til politiet. Der er bare ikke altid så meget, ordensmagten må gøre i sådanne sager. Men sejlbåden ved Agger Tange er der nu ved at komme styr på. For nu ligger den ikke længere på havet, men er stødt på grund, og så må politiet gerne tage affære. - Før lå den lidt i ingenmandsland. Der kunne vi ikke rigtig gøre noget rent juridisk. Efter vores oplysninger var der ingen strafbare forhold, så politiet kunne gå ind i sagen, men nu forholder tingene sig lidt anderledes, så vi endelig kan få noget fremdrift i sagen, lød det onsdag fra Henrik Jensen, der er politikommissær hos lokalpolitiet i Thisted.